Diari Oficial de la Generalitat Valenciana


Sumari del DOGV 475, del 27-11-1986 (1986/807626)

LLEI de la Generalitat Valenciana 5/1986 de 19 de novembre, per la qual s'extingueix la Corporació Administrativa Gran Valencia.
--------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/1986/11/19/5/dof/vci/html**

### Dades del document

Número de DOGV
:   475

Data del DOGV
:   27-11-1986

Secció del DOGV
:   DISPOSICIONS GENERALS

Número del document
:   1986/807626


Data del document
:   19-11-1986

Organisme emissor
:   Presidència de la Generalitat

Tipus de document
:   Llei

Anàlisi jurídica

Llei de la Generalitat Valenciana 5/1986, de 19 de novembre, per la qual s'extingeix la Corporació Administrativa Gran València.  
Sia notori i manifest a tots els ciutadans, que les Corts Valencianes han aprovat, i jo, d'acord amb el que estableixen la Constitució i l'Estatut d'Autonomia, en nom. del Rei, promulgue la següent Llei:   
PREÀMBUL  
El desenvolupament urbà de les ciutats no subjecte a una planificació prèvia, l'escàs marge territorial d'alguns Municipis, o factors sòcio- econòmics dels termes municipals, donen lloc a un fenomen de creixement en el qual es contenen dues realitats encontrades: l'extensió de l'edificació fins la fusió amb la d'altres termes limítrofs, i el manteniment de la individualitat jurídica dels Municipis. Açò comporta l'establiment d'una interrelació en les àrees econòmiques que incideix en l'ordenació d'espais unificats des del punt de vista fàctic, però individualitzats per raó de la personalitat jurídica diferenciada dels Municipis, i que donen lloc al fenomen de l'Area Metropolitana, com a espai físic intermunicipal condicionat i vinculat al desenvolupament d'una ciutat central o metròpoli.   
Aquest fenomen es va produir al voltant de la ciutat de València, afectant trenta Municipis, generant vincles i necessitats que requerien el plantejament i la solució conjunta dels problemes, la qual cosa és abordada a través de la redacció del Pla General d'Ordenació Urbana de València i la seua Comarca aprovat el 27 de juliol de 1946, modificació del qual a efectes d'adaptació a la Solució Sud fou igualment aprovada per Decret 1988/1966, de 30 de juny.   
Per a gestionar l'execució del planejament, es crea, per Llei de Bases de 18 de desembre de 1946, la Corporació Administrativa Gran València, les funcions de la qual es determinen en la Llei de Bases i en el Decret del Ministeri de la Governació de 14 d'octubre de 1949.   
La insuficiència de les determinacions del Pla General, el creixement demogràfic, els moviments migratoris i el procés d'industrialització donen lloc a la proliferació de modificacions puntuals i alteracions fàctiques de les previsions, de tal manera que les seues directrius queden desvirtuades i truncada la unitat de planejament.   
Per altra banda, la promulgació de la Llei de Règim del Sòl i Ordenació Urbana de 2 de maig de 1975 estableix en la seua Disposició Transitòria Primera, el mandat imperatiu de submissió dels Plans d'Ordenació Urbana, a les determinacions que s'hi contenen, mitjançant els processos d'adaptació o revisió del planejament vigent. Els nous criteris ordenadors, més àgils i racionals, obliguen a la reconsideració dels que van servir de base a la redacció del Pla General d'Ordenació Urbana de València i la seua Comarca, i a la creació, com a òrgan de gestió, de la Corporació Administrativa Gran València.   
En el primer aspecte cal que siga considerat el procés d'execució del qual deriven els fets següents: l'existència d'una Area Metropolitana amb problemes comuns als Municipis que la integren, però amb distinta incidència segons la proximitat a la metròpoli, la ubicació espacial, la superfície i la població, i l'existència d'una problemàtica específica de cada municipi, que ni condiciona ni és condicionada per la ubicació en l'Area Metropolitana.   
Per altra part, importants esdeveniments polítics tenen lloc en l'Estat, i, com a resum i principi de futur democràtic, haurem d'assenyalar el de la promulgació de la Constitució Espanyola i la Llei Orgànica 5/1982, d?1 de juliol, per la qual s'aprova l'Estatut d'Autonomia de la Comunitat Valenciana.   
L'autonomia municipal es consagra en l'article 140 del text constitucional, per al seu exercici dins del respecte a l'interés públic i social, i en el marc del Dret, constitueix referència adequada perquè els Municipis integrats en l'Area Metropolitana regulen per a ells mateixos l'exercici dels drets que els són propis, individualitzant els problemes aliens a l'Area Metropolitana, alliberant-los del complex procés al qual obliga el seu planejament en el Pla General Supramunicipal, per a abordar-ne la solució des de l'autonomia del Municipi, que, com a millor coneixedor de la problemàtica que li és pròpia, serà qui millor procure les solucions més adequades. El Pla General d'Ordenació Urbana de València i la seua Comarca, com a document unitari i de solucions globals, coordinades i interdependents, no pot ser obviat des d'una òptica sectorial, sinó abordat des de la seua totalitat per a acceptar-lo o rebutjar-lo totalment, i havent manifestat expressament els Ajuntaments pertanyents a l'àrea territorial de la Corporació Administrativa Gran València el seu desig d'abordar el planejament urbà individualitzat, i tenint en compte l'existència fàctica de l'Area Metropolitana de València i la necessitat de comptabilitzar els interessos peculiars dels Municipis amb els generals de l'àrea en la qual s'ubiquen, es considera procedent l'adopció de mesures generals que garantesquen la viabilitat de l'acció municipal amb les necessitats fàctiques de l'àrea metropolitana, arbitrant les mesures que es contenen en la present Llei, adequades a les circumstàncies susdites.   
En conseqüència, la Llei contempla la creació d'un instrument de planejament nou, les Normes de Coordinació Metropolitana, per a l'ordenació del territori i la coordinació del planejament dels municipis afectats, i que, a més de ser sotmeses en la tramitació a informació pública, requeriran l'audiència expressa dels Municipis i la Diputació, així com de les Conselleries que afecten, a efectes que puguen presentar-hi al·legacions, respectant-se al màxim el principi d'autonomia municipal recollit en el text constitucional, ja que aquestes Normes de Coordinació, una vegada aprovades pel Consell, vincularan els Ajuntaments en la redacció o posterior modificació del planejament municipal, en el seu cas.   
La competència de la Generalitat Valenciana per a formular la present Llei resulta clara en base a la competència exclusiva que li reconeix l'Estatut d'Autonomia de la Comunitat Valenciana, aprovat per Llei Orgànica 5/1982, d?1 de juliol, en matèria d'ordenació del territori i urbanisme (article 31.9), la qual cosa suposa un trasllat de les competències assumibles per les Comunitats Autònomes, recollides en l'article 148.1.3r. de la Constitució.   
Article primer  
Queda extingida la Corporació Administrativa Gran València, entitat de dret públic, creada per la Llei de 14 d'octubre de 1949 per a la gestió i l'execució de l'ordenació urbana de València i la seua Comarca, afectant els següents Municipis:   
Valencia, Albalat dels Sorells, Alboraya, Alfafar, Alfara del Patriarca, Aldaya, Alaquàs, Almàssera, Bonrepòs i Mirambell, Benetússer, Burjassot, Catarroja, Quart de Poblet, Xirivella, Foios, Godella, Lugar Nuevo de la Corona, Manises, Massanassa, Meliana, Mislata, Moncada, Paiporta, Paterna, Picanya, Rocafort, Sedaví, Tavernes Blanques, Torrent i Vinalesa.   
Article tercer  
Un. Els Ajuntaments dels Municipis citats en l'article precedent, fins avui inclosos en l'àmbit territorial de la Corporació Administrativa Gran València, assumiran les competències atribuïdes per la legislació urbanística comuna a les Corporacions Municipals.   
Dos La competència de formular i tramitar els documents de planejament municipal correspon als Ajuntaments, que hauran d'ajustar-se al que disposen en els articles 40 i 41 de la Llei de Règim del Sòl i Ordenació Urbana, salvant allò disposat a l'article següent.   
Tres. La competència d'aprovar definitivament els Plans Programes d'Actuació Urbanística i Normes Subsidiàries ó Complementàries del Planejament, i, en tot cas, els que afecten a diversos Municipis, a la ciutat de València i ciutats majors de cinquanta mil habitants, correspon al Conseller d'Obres Públiques, Urbanisme i Transports, amb els informes previs als quals es refereix l'article 40.1.b) de la Llei de Règim del Sòl i Ordenació Urbana. En la resta de casos, la competència correspon a les Comissions Provincials d'Urbanisme.   
Quatre. L'Ajuntament de València i els de les ciutats de més de cinquanta mil habitants seran competents per a l'aprovació definitiva de Plans Parcials i de Plans Especials que desenvolupen i s'ajusten a les determinacions del Pla General.   
Article tercer  
Un. La coordinació del planejament dels Municipis indicats en l'article primer s'establirà mitjançant Normes de Coordinació, de caràcter territorial, que contindran els documents i determinacions que s'estimen convenients en atenció a les seues finalitats. No obstant això, les dites Normes de Coordinació podran estendre el seu àmbit territorial a altres Municipis quan les circumstàncies o les finalitats que es perseguesquen amb la coordinació així ho aconsellen.   
Dos Les Normes de Coordinació podran establir les següents determinacions:   
a) Les mesures de protecció a adoptar en ordre a la conservació del sòl, dels altres recursos naturals i a la defensa, millora, desenvolupament o renovació del medi ambient natural i del patrimoni històrico- artístic.   
b) L'assenyalament i localització de les infrastructures bàsiques relatives a les comunicacions, sistema de transports, abastiment d'aigua, sanejament, subministrament d'energia, tractament i abocament de residus sòlids urbans o industrials defensa contra incendis, i altres anàlogues.   
c) Qualssevulla altres que s'estimen convenients per a l'adequada ordenació del territori i la coordinació del planejament municipal.   
Tres. Les Normes de Coordinació contindran els estudis que justifiquen l'elecció de les seues determinacions, els documents gràfics, normes i programes que requeresca la seua realització, i les bases tècniques i econòmiques per al desenvolupament i execució de les pròpies normes.   
Article quart  
Un. Correspon al Conseller d'Obres Públiques, Urbanisme i Transports la formulació de les Normes de Coordinació així com la seua aprovació inicial, prèvia a la informació pública, per termini d'un mes, durant el qual les Entitats Públiques i privades i els particulars podran presentar les al·legacions que estimen pertinents sobre el seu contingut.   
Dos. Les al·legacions presentades seran informades per la Direcció General d'Urbanisme, que proposarà al Conseller d'Obres Públiques, Urbanisme i Transports, en el seu cas, l'acord que procedesca en relació amb els treballs de formulació de les Normes de Coordinació.   
Article cinqué  
Un. Finalitzat el període d'informació pública, el Conseller d'Obres Públiques, Urbanisme i Transports donarà audiència de l'expedient a la Diputació Provincial i als Municipis al territori dels quals afectassen les Normes de Coordinació, perquè, en el termini d'un mes, que serà comú per a tots, puguen presentar-hi al·legacions.   
Dos Les al·legacions que es formulen seran informades per la Direcció General d'Urbanisme, que proposarà les determinacions que a la seua vista calga adoptar.   
Tres Les Conselleries que puguen estar interessades per raó de la seua competència hi emetran informe amb trasllat previ de l'expedient acordat per la Conselleria d'Obres Públiques, Urbanisme i Transports. Aquest tràmit no podrà excedir d'un mes, transcorregut el qual s'entendran favorables els informes de les Conselleries que encara no l'haguessen emés.   
Quatre. La Direcció General d'Urbanisme estudiarà les al·legacions i informes incorporats durant el període d'instrucció de l'expedient, i proposarà al Conseller d'Obres Públiques, Urbanisme i Transports la introducció de les modificacions que considere necessàries en el contingut de les Normes de Coordinació.   
Introduïdes, si és el cas, les modificacions procedents, correspon al Conseller d'Obres Públiques, Urbanisme i Transports l'aprovació provisional de les Normes de Coordinació i la posterior remissió de l'expedient al Consell. L?aprovació definitiva de les Normes de Coordinació correspon al Consell de la Generalitat Valenciana mitjançant Decret.   
Cinc. Una vegada aprovades definitivament, les Normes de Coordinació seran vinculants per a l'Administració i els particulars. La modificació estarà subjecta al mateix procediment previst per a l'aprovació.   
Article sisé  
Les Corporacions Locals el territori de las quals siga afectat totalment o parcial per les Normes de Coordinació, sense perjudici de l'entrada en vigor d'aquestes, hauran de promoure l'acomodació corresponent a les seues determinacions, mitjançant l'oportuna revisió dels respectius Plans Generals Municipals d'Ordenació o Normes Complementàries o Subsidiàries del Planejament, en el termini màxim de divuit mesos des de l'aprovació definitiva de les Normes de Coordinació.   
Article seté  
En tots els altres aspectes no prevists en aquesta Llei s'estarà al règim general establert en la Llei de Règim del   
Sòl i Ordenació Urbana i altres disposicions complementàries i concordants.   
DISPOSICIONS TRANSITORIES  
Primera  
Les Normes de Coordinació hauran de ser redactades en el termini de vuit mesos comptats des de l'entrada en vigor d'aquesta Llei.   
Segona  
Un. El Pla General d'Ordenació Urbana de València i la seua Comarca, adaptat a la Solució Sud aprovat definitivament per Decret 1988/1966, de 30 de juny, i els Plans d'Ordenació Urbanística i Normes Complementàries i Subsidiàries del Planejament dels Municipis que en virtut del que estableix l'article tercer d'aquesta Llei s'hagen inclòs en l?àmbit territorial d'aplicació de les Normes de Coordinació, quedaran sense vigència en els extrems i les determinacions contingudes en les susdites Normes de Coordinació i en els que s'hi oposen, una vegada es produesca l'entrada en vigor d'aquestes.   
Dos Sense perjudici d'allò disposat en l'apartat precedent, les determinacions del Pla General d'Ordenació Urbana de València i la seua Comarca continuaran vigents durant divuit mesos des de l'aprovació definitiva de les Normes de Coordinació. En tot cas l'aprovació definitiva dels Plans Generals Municipals o de les Normes Complementàries i Subsidiàries del Planejament de cadascun dels Municipis citats en l'Article Primer, portada a cap conforme a allò disposat en la present Llei, suposarà la derogació del Pla General d'Ordenació Urbana de València i la seua Comarca, i la substitució pel nou planejament en l'àmbit municipal respectiu, encara que tinga lloc abans de la data indicada per a l'expiració de la vigència d'aquell.   
Tercera  
El termini de divuit mesos establert en la disposició transitòria precedent podrà prorrogar-se per Acord del Consell de la Generalitat Valenciana, d'ofici o a instància d'altres Administracions Públiques interessades, degudament motivada, sempre que les circumstàncies objectives ho aconsellen.   
Quarta  
Tots els mitjans personals i materials de l'extinta Corporació Administrativa Gran València, quedaran adscrits provisionalment a l'Ajuntament de València, el qual es subrogarà en els seus drets i obligacions.   
En el termini de dos mesos, des de l'entrada en vigor d'aquesta Llei, el Consell, a proposta del Conseller d'Obres Públiques, Urbanisme i Transports, i oïts els Ajuntaments afectats, resoldrà la seua adscripció definitiva.   
DISPOSICIO ADDICIONAL  
Unica  
L'arxiu de documents de planejament de la Corporació Administrativa Gran València passarà a l'arxiu de la Conselleria d'Obres Públiques, Urbanisme i Transports.   
DISPOSICIO DEROGATÒRIA  
Unica  
Queden derogades la Llei de 18 de desembre de 1946, de Bases per a la Llei d'Ordenació de València, el Decret del Ministeri de la Governació de 14 d'octubre de 1949, Llei d'Ordenació de València i la seua Comarca, que desenvolupa l'anterior, el Decret 1988/1966, de 30 de juny, pel qual s'aprova la revisió del Pla General d'Ordenació Urbana de València i la seua Comarca i la seua adaptació a la Solució Sud i totes les disposicions que s'oposen a aquesta Llei, sense perjudici del que estableix la Disposició Transitòria Segona d'aquesta.   
DISPOSICIO FINAL  
Unica  
Aquesta Llei entrarà en vigor el mateix dia de la publicació en el Diari Oficial de la Generalitat Valenciana.   
Per tant, ordene que tots els ciutadans, tribunals, autoritats i poders públics als quals pertoque, observen i facen complir aquesta Llei.   
València, 19 de novembre de 1986.   
El President de la Generalitat,  
JOAN LERMA I BLASCO


Còpia Permalink ELI